Livet som professional fodboldspiller er ikke blot en dans på roser og svimlende millionbeløb. Inden for de seneste fire år har flere og flere professionelle fodboldspillere meldt sig ind i fagforeningen for danske fodboldspillere, Spillerforeningen.
Siden 2008 er antallet af medlemmer vokset gradvis fra 728 til 1.037 i 2011. Det viser tal fra Danmarks Statistik.
En udvikling, der ifølge arbejdsmarkedsforsker ved Aalborg Universitet professor Flemming Ibsen er helt normalt, når den økonomiske afmatning også har ændret på vilkårene for gebetet som fodboldspiller.
»Tidligere, hvor der var højkonjunktur og masser af penge i fodbold, surfede mange spillere rundt på spillermarkedet, og der var det forholdsvis nemt at finde en ny klub. Det er en anden verden nu, og der søger spillerne beskyttelse og tryghed«, siger Flemming Ibsen som svar på, hvorfor Spillerforeningen har oplevet denne markante fremgang.